Ńdɔ̄ Dávid a ngáman kə́ a yén bod bóé, a mǎn fə kə́ a tə́le bədzóe, ébá bádzóe akúda ai ébá bádzoe ǹtɛd m̀bɔ́g. 2Ńdɔ a ngákab bod ngab élɛ́ a və́ə́ dzyā á mɔ́ mə́ Yoab, dzyǎ á mɔ́ mə́ Avishái, mɔ́n Seruya, dzyǎ á mɔ́ mə́ Itái, mǎn Gitít, ǹkúkúmá nyé ai bod nâ: “Maa mayǐ fə kə ai mínā á bītá.” 3Bod bítá bɔ́ nâ: “Tə wakə amú yə̄ nâ: tɔ bǐ túb, bâyǐ kig dǎŋ bəbə̌ wē, tɔ efǎs bod é wú ábə̄ bíā, bâyǐ kig bəbə̌ wē amú yə̄ nâ wa etám, wa láŋaban á táŋ akúda. Lâdaŋ m̀bəŋ nâ ó tɔ̄bɔ̄ bíā é mod a nə bía dzǎm vóló sɔ́ vɔ̄lī á tísɔn.” 4Ǹkúkúmá nyé nâ: “Ḿból láyénē mínā sósōó, ńgɔ mǎyi bɔ.” Ńdɔ ǹkúkúmá á ngākə tə́bə̄ á ḿbɛ̄, bod bə́ lodan məbám məbám ai éma miǹtɛd ai émá bakúda. 5Ǹkúkúmá á bēndé Yoab ai Avishái nâ: “Mǐ kálaga tə́ ma Absalom.” 6Ńdɔ ǹkunda bítá ó ngátíe ó kə́ lūman ai Ísraɛ̂l, bitá bí lādán fɔ̄ɔ̄ áfan Éfraím. 7Bəzimbi bə́ Dávid bə́ ngatság Ísraɛ̂l. Amalá ńnēn á yénán ámǒs tē, mim̀bim tóyína məwóm mə́bɛ̄. 8Bitá bí yāmán fɔ̄ɔ̄ ńnam ósə. Amǒs tē afan á ngáwé bod abuí a lodo fa bitá.